DA Den Europæiske Unions Tidende C 40/20

Høringskonsulentens endelige rapport (1) i Aluminiumfluoridsagen

(Sag COMP/39.180)

2011/C 40/12

Beslutningsudkastet i denne sag giver anledning til følgende bemærkninger:

Sagsforløb

Boliden Odda A/S indgav i marts 2005 en anmodning om bødefritagelse i henhold til samarbejdsmeddelelsen fra 2002. Den 28. april 2005 indrømmede Kommissionen Boliden en betinget bødefritagelse.

Under Kommissionens efterfølgende undersøgelse blev det konstateret, at producenter af aluminiumflorid — en kemisk forbindelse i form at et hvidt pulver, der anvendes til fremstilling af aluminium — havde samarbejdet om udveksling af følsomme oplysninger og aftalt priser, prisstigninger og markedsdeling.

Kommissionen gennemførte kontrolbesøg hos Alufluor AB, Derivados del Fluor SA, Fluorsid SpA og C.E. Guilini & C. Srl og hørte en tidligere medarbejder hos Boliden. Der blev også sendt anmodninger om oplysninger efter artikel 18 i forordning (EF) nr. 1/2003.

Den 22. april 2007, umiddelbart før offentliggørelsen af klagepunktsmeddelelsen, indgav Fluorid SpA en anmodning om bødefritagelse, som efterfølgende blev afvist af Kommissionen den 13. juli 2007.

Klagepunktsmeddelelse

Klagepunktsmeddelelsen blev godkendt den 24. april 2007 og tilsendt parterne: Boliden Odda A/S, Derivados del Fluor, Fluorsid SpA, Industries Chimiques du Fluor, Industrial Química de Mexico, Minerales y Productos Derivados, Minmet Financing Company, Outokumpu og QB Industrias. Parterne modtog klagepunktsmeddelelsen og en CD-ROM med sagens akter mellem 26. og 30. april 2007. Flere parter anmodede om korte fristforlængelser, som blev indrømmet af den daværende høringskonsulent, Serge Durande.

Aktindsigt

I mellemtiden opstod der et spørgsmål vedrørende adgang til sagsakterne, som medførte, at der blev sendt en ny CD-ROM den 18. og 19. juni 2007 og fastsat nye frister. De endelige frister blev fastsat til mellem 1. og 10. august 2007, og alle parter svarede rettidigt.

Lydoptagelserne af samtalerne med en tidligere medarbejder hos Boliden blev opsummeret i et dokument og tilføjet sagsakterne. Kommissionen baserer sig udelukkende på oplysningerne i det underskrevne dokument, men parterne har adgang til lydoptagelserne, eftersom der var tale om en mekanisk gengivelse af, hvad der blev sagt under samtalerne. I det underskrevne resumé var det også angivet, at andre parter kunne gives adgang til lydoptagelserne, og eftersom hverken den pågældende medarbejder eller Boliden modsatte sig dette, blev de sendt til de andre parter på anmodning.

Manglende høring i henhold til Euro-middelhavsaftalen

Ifølge Industries Chimiques du Fluor var Kommissionen forpligtet til at overholde Euro-Middelhavsaftalen, som var indgået mellem EU og tunesiske regeringer, og til at høre associeringsudvalget om proceduren. I dette tilfælde anvender Kommissionen imidlertid traktatens artikel 81 og ikke nævnte aftale. Under alle omstændigheder giver aftalen ikke specifikke rettigheder til private virksomheder under denne procedure.

Tredjeparter

Ingen tredjeparter var involveret i proceduren.

Den mundtlige høring

Den mundtlige høring fandt sted den 13. september 2007. Alle parter var til stede ved høringen.

Beslutningsudkast

Beslutningsudkastet er ikke sendt til visse af modtagerne af klagepunktsmeddelelsen — Derivados del Fluor, SA, Minerales y Productos Derivados, SA (moderselskab til Derivados del Fluor) og Outokumpu Oyj — hvilket navnlig skyldes nedsættelsen af overtrædelsernes varighed i beslutningsudkastene sammenlignet med klagepunktsmeddelelsen.

Det beslutningsudkast, der forelægges Kommissionen, omfatter udelukkende de klagepunkter, som parterne har haft mulighed for at fremsætte bemærkninger til.

I lyset af ovenstående finder jeg, at parternes ret til at blive hørt er blevet overholdt i denne sag.

Bruxelles, den 24. juni 2008. Michael ALBERS

(1) I henhold til artikel 15 og 16 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21.